CELEX: 32017R0240
Language: bg
Date: 2017-02-10 00:00:00
Title: Регламент за изпълнение (ЕС) 2017/240 на Комисията от 10 февруари 2017 година за неодобряване на етерично масло от Satureja montana L. като основно вещество в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (Текст от значение за ЕИП. )

11.2.2017   
            
            
               BG
            
            
               Официален вестник на Европейския съюз
            
            
               L 36/43
            
         РЕГЛАМЕНТ ЗА ИЗПЪЛНЕНИЕ (ЕС) 2017/240 НА КОМИСИЯТА
   от 10 февруари 2017 година
   за неодобряване на етерично масло от Satureja montana L. като основно вещество в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 23, параграф 5 във връзка с член 13, параграф 2 от него,
   като има предвид, че:
   
               (1)
            
            
               В съответствие с член 23, параграф 3 от Регламент (ЕО) № 1107/2009 на 7 юли 2015 г. Комисията получи заявление от Institut technique de l'agriculture biologique (ITAB) за одобряване на етерично масло от Satureja montana L. като основно вещество. Заявлението бе придружено от информацията, изисквана съгласно член 23, параграф 3, втора алинея.
            
         
               (2)
            
            
               Комисията поиска научно съдействие от Европейския орган за безопасност на храните (наричан по-долу „Органът“). На 13 юни 2016 г. Органът представи на Комисията технически доклад за съответното вещество (2). На 7 октомври 2016 г. Комисията представи на Постоянния комитет по растенията, животните, храните и фуражите доклада за преразглеждане (3) и проекта на настоящия регламент за неодобряване на етерично масло от Satureja montana L. и ги изготви в окончателен вид за заседанието на същия комитет, проведено на 7 декември 2016 г.
            
         
               (3)
            
            
               От документацията, предоставена от заявителя, е видно, че етеричното масло от Satureja montana L. отговаря на критериите за хранителен продукт съгласно определението в член 2 от Регламент (ЕО) № 178/2002 на Европейския парламент и на Съвета (4).
            
         
               (4)
            
            
               В техническия доклад на Органа бяха изразени опасения конкретно по отношение на експозицията на етеричното масло и съставките карвакрол и гама-терпинен, по-специално посредством употребата на пестициди, поради което оценката на риска за операторите, работниците, намиращите се в близост лица, потребителите и нецелевите организми не можеше да бъде финализирана.
            
         
               (5)
            
            
               Комисията прикани заявителя да представи своите коментари по техническия доклад на Органа и по проекта на доклада за преразглеждане. Заявителят представи своите коментари, които бяха разгледани внимателно.
            
         
               (6)
            
            
               Въпреки изложените от заявителя аргументи обаче опасенията, свързани с веществото, не могат да бъдат отхвърлени.
            
         
               (7)
            
            
               Следователно, както е посочено в доклада на Комисията за преразглеждане, не е установено изпълнение на изискванията, определени в член 23 от Регламент (ЕО) № 1107/2009. Поради това е целесъобразно етеричното масло от Satureja montana L. да не бъде одобрено като основно вещество.
            
         
               (8)
            
            
               Настоящият регламент не възпрепятства подаването на ново заявление за одобрение на етерично масло от Satureja montana L. като основно вещество в съответствие с член 23, параграф 3 от Регламент (ЕО) № 1107/2009.
            
         
               (9)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Веществото етерично масло от Satureja montana L. не се одобрява като основно вещество.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 10 февруари 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 309, 24.11.2009 г., стр. 1.
   
      (2)  Резултати от консултацията с държавите членки и ЕОБХ във връзка със заявлението за одобрение като основно вещество на Satureja montana L. за употреба за растителна защита като фунгицид и бактерицид върху различни култури. Допълнителна публикация на ЕОБХ 2016:EN-1051.
   
      (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.
   
      (4)  Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).